Preşedintele Klaus Iohannis le-a transmis liberalilor un mesaj de mobilizare pentru turul doi al alegerilor prezidenţiale 2019. "Turul doi trebuie câştigat, dar nu oricum, ci cu o majoritate covârşitoare!", le-a spus el într-un discurs susţinut la Bistriţa.

Klaus Iohannis le-a spus liberalilor că nu este în competiţie electorală cu PSD, ci în război, pentru că, tot aşa, şi PSD a guvernat contra românilor.

Totodată, el a subliniat că adevăratul erou al alegerilor prezidenţiale din 24 noiembrie este "alegătorul cu ştampila în mână" şi că PNL trebuie să convingă cât mai mulţi români să meargă la vot.

"Să rămâneţi conectaţi la politică! Turul doi trebuie câştigat, dar nu oricum, cu o majoritate covârşitoare, care arată PSD-ului foarte clar unde îi este locul, adică în Opoziţie.

Am mai avut câteva prezenţe în campania, câteva chiar mai multe şi le-am spus oamenilor: eu nu sunt cu PSD într-o competiţie electorală, eu sunt cu PSD în război, noi suntem cu PSD în război şi asta nu pentru că noi suntem răi, pentru că ei au fost răi cu românii.

PSD a guvernat contra românilor, a venit la putere cu promisiuni mari şi nici nu a ajuns bine în Palatul Victoria şi a început să subjuge justiţia, să acapareze marile sisteme publice, a atacat democraţia din România.

Rezultatul este cel pe care l-au meritat, au fost înlăturaţi de la putere.

Am câştigat bătălii importante, dar războiul nu s-a terminat, următoarea bătălie se dă pe 24 noiembrie, în turul doi al alegerilor prezidenţiale.

Contez pe voi, dar contez şi pe toţi românii pe care îi veţi mai convinge până atunci să iasă la vot. Românii care merg la vot sunt adevăraţii eroi ai alegerilor, alegătorul cu ştampila de vot în mână e eroul alegerilor. Convingeţi-l şi puneţi-l să meargă să voteze!

PSD a făcut foarte mult rău României. Este motivul principal pentru care România nu s-a dezvoltat mai mult, mai bine, pentru care 4 milioane de români au plecat din ţarăă. Toate acestea trebuie să le corectăm", le-a transmis Klaus Iohannis liberalilor.

Redactare G.M.